GL รูดกว่า 10% โบรกฯ ยังเชียร์ “ซื้อ” ให้เป้า 19 บ.
GL รูดกว่า 10% ณ เวลา 11.04 น. ราคาอยู่ที่ 12.20 บ. ลบ 1.40 บ. หรือ 10.29% สูงสุดที่ 14 บ. ต่ำสุดที่ 11.80 บ. มูลค่าซื้อขายที่ 126.67 ลบ. โดยราคาหุ้น GL ปรับตัวลงมาต่อเนื่องเป็นวันที่ 3 นับตั้งแต่ราคาอยู่ที่ 15.30 บ. เมื่อวันที่ 21 ส.ค.58 
25 ส.ค. 2558

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GLณ เวลา 11.04  น. ราคาอยู่ที่ 12.20บาท ลบ 1.40 บาท หรือ 10.29% สูงสุดที่ 14 บาท ต่ำสุดที่ 11.80 บาท มูลค่าซื้อขายที่ 126.67 ล้านบาท ขณะที่ดัชนีตลาดหุ้นไทยโดยรวมลบ 0.17%
โดยราคาหุ้น GL มีการปรับตัวลดลงมาต่อเนื่องเป็นวันที่ 3 นับตั้งแต่ราคาอยู่ที่ 15.30 บาท เมื่อวันที่ 21 ส.ค.58

บล.ดีบีเอส วิคเคอร์ส ระบุในบทวิเคราะห์ (25 ส.ค.) ว่าจากการโรดโชว์ที่ฮ่องกงช่วง 20-21 ส.ค.58 พบว่านักลงทุนให้ความสนใจเป็นอย่างดี เนื่องจากบริษัทมีการเติบโตที่แข็งแกร่ง ซึ่งมาจากความสำเร็จในการขยายธุรกิจในกัมพูชา ปัจจุบันพอร์ตสินเชื่อของไทย : กัมพูชา อยู่ที่ 80 : 20
ขณะที่สัดส่วนกำไรเป็น 55 : 45 แสดงให้เห็นว่าธุรกิจเช่าซื้อในกัมพูชาทำกำไรได้ดีมาก บริษัทคาดว่าในอีก 3-5 ปีข้างหน้า สัดส่วนสินเชื่อต่างประเทศจะคิดเป็น 95% ของทั้งหมดหลังจากได้ขยายธุรกิจไปยังลาวแล้ว และกำลังพิจารณาลงทุนต่อในอินโนเซีย &amp; ประเทศอื่นๆ เป็นลำดับต่อไป การแข่งขันในกัมพูชาไม่สูง เพราะบริษัทเน้นลูกค้าในชนบท ซึ่งส่วนใหญ่ไม่มีบัญชีธนาคารหรือเอกสารที่จะมาใช้ประกอบการกู้สถาบันการเงิน
ทั้งนี้ประชาชนประมาณ 80-85% ของกัมพูชายังไม่มีบัญชีธนาคาร โดย GL ปล่อยกู้ให้โดยใช้บุคคลอ้างอิง บริษัทไม่มีความเสี่ยงเรื่องอัตราแลกเปลี่ยนในกัมพูชาเพราะ Match กันระหว่างขาให้กู้และขากู้ยืมและทั้งหมดอยู่ในรูปUS$ ส่วนการปล่อยสินเชื่อในลาวลูกค้าสามารถใช้สกุลบาทหรือUS$ โดยประเมินว่า GL จะสามารถทำกำไรได้เพิ่มขึ้นสู่ระดับสูงสุดเป็นประวัติการณ์ได้อีกครั้งในไตรมาส 3/58 และเติบโตได้ต่อเนื่องในปี 59 แนะนำซื้อ ให้ราคาพื้นฐาน 19 บาท    